INFORMĀCIJA PAR EKSPORTA VEICINĀŠANU LATVIJĀ

**I. Informācija par Latvijas preču un pakalpojumu eksporta veicināšanas un ārvalstu investīciju piesaistes pasākumu plānu 2011.gadam**

1. **Kāda ir valsts politika eksporta veicināšanas jomā – mērķi, galvenās eksporta nozares, eksportējamās preces, pakalpojumi, valstis.**

Lai nodrošinātu stabilu tautsaimniecības izaugsmi, eksporta veicināšanas politikas mērķis ir diversificēt un palielināt Latvijas preču un pakalpojumu eksportu, sekmēt preču un pakalpojumu ar augstu pievienoto vērtību īpatsvara pieaugumu eksportā, nodrošināt eksporta apjoma pieaugumu vismaz 6% apjomā pret iepriekšējo gadu.

Preču un pakalpojumu eksports 2010.gadā bija 6696 milj. LVL, imports 6732 milj. LVL, veidojot gandrīz 36 milj. LVL tirdzniecības bilances deficītu.

**Latvijas eksporta struktūra**(milj. latu)

Avots: Latvijas Banka

Latvijas preču eksporta apjomi sāka strauji samazināties 2008.gada beigās un 2009.gada sākumā. 2009.gada vidū eksporta apjomi atsāka pamazām palielināties. Samērā straujš eksporta kāpums turpinājās 2010.gadā un 3.ceturksnī eksporta apjomi jau nedaudz pārsniedza pirmskrīzes līmeni. Kopumā 2010.gadā preču eksports par 29,5% (faktiskajās cenās) pārsniedza 2009.gada līmeni un, turpinoties situācijas uzlabojumiem ārējos tirgos, kā arī pieaugot Latvijas ražotāju konkurētspējai, ir paredzamas pozitīvas eksporta tendences arī 2011.gadā.

**Eksporta pieaugumu noteicošie faktori**

*Latvijas eksporta uz ES valstīm pieauguma sadalījums, izmantojot pastāvīgās tirgus daļas analīzi (%)*

Tradicionāli nozīmīgākās preču eksporta grupas ar lielāko īpatsvaru kopējā preču eksportā ir: koksne un tās izstrādājumi, lauksaimniecības un pārtikas preces un metāli un to izstrādājumi, kā arī mašīnbūves produkcija. Šobrīd Latvijas eksports nozaru ziņā ir salīdzinoši diversificēts, taču nepieciešams palielināt preču ar augstu pievienoto vērtību piedāvājumu ārējos tirgos.

**Latvijas preču eksports pa galvenajām preču grupām**

(%, faktiskajās FOB cenās)

|  |  |  |
| --- | --- | --- |
|  | 2009 | 2010 |
|  | struktūra | pieaugums pret iepriekšējo gadu | struktūra | pieaugums pret iepriekšējo gadu | ieguldījums apjomu izmaiņās |
| **Kopā** tai skaitā: | **100** | **-18,7** | **100** | **29,5** | **29,5** |
| koksne un tās izstrādājumi | 16,5 | -19,0 | 19,3 | 51,3 | 8,5 |
| metāli un to izstrādājumi | 12,4 | -39,4 | 13,9 | 45,2 | 5,6 |
| vieglās rūpniecības preces | 5,7 | -24,3 | 4,9 | 13,4 | 0,8 |
| lauksaimniecības un pārtikas produkti | 18,6 | -10,6 | 17,7 | 23,0 | 4,3 |
| ķīmiskās rūpniecības, tās saskarnozaru produkcija un plastmasas | 11,4 | -17,6 | 10,9 | 24,3 | 2,8 |
| mašīnbūves produkcija | 14,1 | -8,0 | 12,7 | 16,8 | 2,4 |
| minerālie produkti | 5,5 | 8,5 | 6,1 | 41,8 | 2,3 |
| transporta līdzekļi | 7,1 | -22,0 | 5,9 | 8,6 | 0,6 |
| pārējās preces | 8,7 | -16,7 | 8,5 | 27,1 | 2,3 |

Avots: Centrālā Statistikas pārvalde

2010.gadā Latvija eksportēja preces uz 179 dažādām valstīm (uz 20 valstīm 89%). Lielākais Latvijas tirdzniecības un eksporta partneris ir Eiropas Savienības valstis (turpmāk – ES).

**Latvijas preču eksporta struktūra pa valstu grupām**

(milj. latu)

Avots: Centrālā Statistikas pārvalde

Latvija pievērš īpašu uzmanību ekonomisko attiecību attīstībai ar ES valstīm, NVS valstīm (aktīvs ekonomiskais dialogs tiek uzturēts ar noslēgto ekonomiskās sadarbības līgumu ietvaros izveidoto Starpvaldību komisiju ar Krieviju, Baltkrieviju, Ukrainu, Kazahstānu, Azerbaidžānu, Uzbekistānu starpniecību), kā arī ar Āzijas valstīm – tirgiem ar lielu potenciālu un strauju ekonomisko izaugsmi (Ķīnu, Indiju, Japānu).

**Latvijas preču eksporta struktūra pa valstīm 2010.gadā**

(procentos)

Avots: Centrālā Statistikas pārvalde

Pozitīvais pakalpojumu eksporta saldo 2010. gadā gandrīz nosedza negatīvo preču tirdzniecības bilanci. Nedaudz vairāk par pusi no pakalpojumu eksporta joprojām sastāda ar pārvadājumiem gūtie ienākumi. Kopumā pārvadājumu eksports ir nedaudz sarucis, ir samazinājušies ienākumi no jūras pārvadājumiem, bet līdzīgos apjomos pieauguši aviopārvadājumi. Tāpat ir sarukuši ienākumi no Latvijā iebraukušajiem tūristiem, ko kompensēja komercdarbības pakalpojumu eksporta pieaugums.

**Pakalpojumu eksports**(procentos)

|  |  |  |
| --- | --- | --- |
|  | 2009 | 2010. gada janvāris-septembris |
|  | struktūra | izmaiņas pret iepriekšējo gadu | struktūra | izmaiņas pret iepriekšējā gada attiecīgo periodu |
| **Pakalpojumi – pavisam** | **100** | **-10,7** | **100** | **-0,2** |
| tai skaitā: |  |  |  |  |
| Pārvadājumi | 50,6 | -10,9 | 50,3 | -2,6 |
| – jūras transports | 17,9 | -3,4 | 15,5 | -16,8 |
| – gaisa transports | 8,3 | -7,6 | 10,0 | 18,2 |
| – pārējais transports | 24,5 | -16,7 | 24,9 | 1,0 |
| Ceļojumi | 18,8 | -5,4 | 17,6 | -9,2 |
| Komercdarbības pakalpojumi | 29,6 | -13,0 | 30,8 | 10,1 |
| Pārējie pakalpojumi | 1,1 | -21,1 | 1,2 | 7,3 |

Avots: Latvijas Banka

1. **Būtiskākās problēmas un šķēršļi eksportā**

Latvijas uzņēmumu konkurētspēju lielā mērā ietekmē zemā produktivitāte, ko ietekmē izmantotās tehnoloģijas un ražošanas darba organizācija attiecībā uz ražošanas procesa vadību un cilvēkresursu pārvaldīšanu. Produktivitāte apstrādes rūpniecībā Latvijā sastāda vien aptuveni ¼ daļu no vidējā ES-27 līmeņa (2009.gadā 27,5%). 2009.gadā apstrādes rūpniecības produktivitāte Latvijā pieauga straujāk nekā ES-27 valstīs, tomēr jāņem vērā, ka to, galvenokārt, noteica darbinieku masveida atlaišana, kas bija straujāka nekā ražošanas apjomu sarukums. Līdz ar izaugsmes atjaunošanos ārējos tirgos tieši produktivitātes kāpumam būs izšķiroša nozīme Latvijas uzņēmumu konkurētspējā.

|  |
| --- |
| **Produktivitātes līmenis apstrādes rūpniecībā ES dalībvalstīs 2009.gadā** (ES-27 = 100) |
| **cid:image009.png@01CBD76B.3EAE8B90** |

Arī Latvijas uzņēmumu maksātspējas problēmas un apgrozāmo līdzekļu trūkums ierobežo uzņēmumu attīstību un paplašināšanos eksporta tirgos, radot nepieciešamību pēc ilgtermiņa ārējās finansēšanas. Savukārt, banku kreditēšanas politika ir izteikti piesardzīga un orientēta uz uzņēmumiem, kas jau stabili darbojas eksporta tirgos.

Latvijas uzņēmēju eksporta iespējas ietekmē arī importējošās valsts ekonomiski politiskā un tiesiskā vide. ES iekšējā tirgū, kurā darbojas arī Latvijas eksportētāji, ir nodrošināta brīva preču, pakalpojumu, personu un kapitāla kustība. Šobrīd ar tirdzniecības barjerām (tarifu un netarifu) visu valstu eksportētāji saskaras trešo valstu tirgos, kur pasaules ekonomiskās lejupslīdes ietekmē ir pieaudzis šo valstu ieviesto protekcionisma pasākumu un tirdzniecības barjeru skaits. Trešo valstu eksporta tirgos identificētās tirdzniecības barjeras tiek risinātas gan ES Kopējās tirdzniecības politikas ietvaros, gan divpusējā līmenī tiekoties ar attiecīgo valstu pārstāvjiem(t.sk., Starpvaldību komisiju un Apvienoto komiteju ietvaros). Tā, piemēram, gatavojoties kārtējai Latvijas – Baltkrievijas Starpvaldību komisijas sēdei no Latvijas uzņēmējiem tika saņemta informācija par problēmām attiecībā uz sertifikācijas un atbilstības novērtēšanas procesu. Lai pārrunātu šos problēmjautājumus, kā arī sadarbības paplašināšanas iespējas, 2010.gada 23.septembrī tika organizēta ekonomikas ministra A. Kampara un Baltkrievijas Republikas Standartizācijas, metroloģijas un sertifikācijas valsts komitejas priekšsēdētāja V. Koreškova tikšanos, kuras laikā puses vienojās par esošo sadarbības problēmu risinājumiem.

1. **Eksporta veicināšanā iesaistīto institūciju – Ekonomikas ministrijas, LIAA, Latvijas Ārējo ekonomisko pārstāvniecību, vēstniecību – atbildība un uzdevumi**

**Ekonomikas ministrija** izstrādā un īsteno Latvijas ārējo ekonomisko politiku, kuras mērķis ir labvēlīgu eksporta un importa proporciju stimulēšana un Latvijas komercsabiedrību konkurētspējas veicināšana, t.sk. ārvalstu tirgos, paredzot līgumtiesisko nodrošinājumu Eiropas Savienības un nacionālajā līmenī, kā arī uzņēmumu konkurētspējas veicināšanas un finanšu pieejamības veicināšanas atbalsta instrumentu izstrādi.

Ekonomikas ministrija ir atbildīga par eksporta veicināšanas politikas veidošanu, savukārt, **Latvijas Investīciju un attīstības aģentūra** (turpmāk – LIAA) (t.sk. Latvijas ārējās ekonomiskās pārstāvniecības) īsteno šo politiku, sniedzot Latvijas komersantiem tiešos eksporta atbalsta pakalpojumus, nodrošinot uzņēmumu konkurētspējas atbalsta instrumentu pieejamību. Šobrīd Latvijas komercsabiedrību eksportspējas palielināšanai ir nodrošināts pilns tiešo eksporta atbalsta pakalpojumu klāsts līdzīgi kā citās attīstītajās valstīs.

Padziļinātu atbalstu ārvalstīs Latvijas komersantiem sniedz 10 **Latvijas ārējās ekonomiskās pārstāvniecības** (turpmāk – Pārstāvniecības), kuru darbs ir fokusēts uz precīzu, komercsabiedrību vajadzībām atbilstošu atbalstu. Lai atbalsts būtu racionāls un ar maksimālu efektivitāti, komercsabiedrību vajadzības un eksportspēja tiek izvērtēta LIAA birojā Rīgā, sniedzot komercsabiedrībām konsultācijas un nepieciešamo atbalstu, lai sagatavotos eksporta aktivitātēm ārvalstīs un Pārstāvniecību resursi tiktu izmantoti ar vislielāko atdevi.

Latvijas ārējās ekonomiskās pārstāvniecības un LIAA pakalpojumus komersantiem nodrošina pēc ***„vienas pieturas aģentūras”*** principa: uzņēmējiem, meklējot biznesa partnerus ārvalstīs, ir pieejama stabila, ātra, rīcībspējīga atbalsta sistēma: *komersants – LIAA – Pārstāvniecība*. Uzņēmumi vienuviet var saņemt ne tikai visu nepieciešamo atbalstu biznesa partneru meklēšanā, bet arī informāciju par uzņēmuma dibināšanu, eksporta jautājumiem, inovācijām, jaunākajām tehnoloģijām, Eiropas Savienības struktūrfondu atbalsta programmām un citiem finanšu instrumentiem uzņēmējdarbības veicināšanai, kā arī atbalstu stratēģisko un finanšu investoru piesaistē.

Nozīmīgs instruments Latvijas ekonomisko interešu pārstāvēšanā ārvalstīs ir **Latvijas Republikas vēstniecības** ārvalstīs. Vēstniecību galvenās funkcijas ir politekonomisko attiecību uzturēšana valsts līmenī, sadarbība daudzpusējos formātos un politiskais lobijs problēmjautājumu risināšanā. Valstīs, kurās nav atvērtas Latvijas ārējā ekonomiskā pārstāvniecības, saņemot atbalstu no Ekonomikas ministrijas un LIAA, atbalstu komersantiem sniedz vēstniecība. Jāatzīmē, ka nevienā no 35 vēstniecībām ārvalstīs atsevišķs diplomāts nestrādā tikai ar ekonomiskajiem jautājumiem. Latvijas Republikas vēstniecību diplomāti nevar nodrošināt padziļinātu eksportētāju atbalstu un pilnu laiku veltīt komercsabiedrību interešu jautājumiem, jo to pamatfunkcija ir politisko jautājumu un arī citu nozaru interešu pārstāvēšanā ārvalstīs (izglītība, kultūra, konsulārie jautājumi u.c.). Sadarbība starp Ekonomikas ministriju, LIAA, Pārstāvniecībām, Ārlietu ministriju un Latvijas Republikas vēstniecībām ir vērtējama pozitīvi un tiek īstenota *„Starpresoru vienošanās par sadarbību starp Latvijas Republikas Ekonomikas ministriju, Latvijas Republikas Ārlietu ministriju un Latvijas Investīciju un attīstības aģentūru, pārstāvot Latvijas ekonomiskās intereses ārvalstīs”* ietvaros.

1. **Instrumenti eksporta veicināšanas mērķu sasniegšanai, 2011.gadā plānotie pasākumi un sasniedzamie rezultāti (rādītāji, kas raksturo ieguvumus tautsaimniecībai)**

Eksporta veicināšanas mērķu sasniegšanu un Latvijas uzņēmēju konkurētspēju ārējos tirgos sekmē:

* uzņēmumu konkurētspējas veicināšanas atbalsta aktivitāšu ieviešana;
* finanšu pieejamības veicināšanas instrumentu ieviešana;
* tiešo eksporta atbalsta pakalpojumu nodrošināšana;
* līgumtiesiskais nodrošinājums ES līmenī (daudzpusējais virziens Pasaules Tirdzniecības organizācijas ietvaros *–* Dohas raunda sarunas par visaptverošu tirdzniecības barjeru samazināšanu, kandidātvalstu iestāšanās procesi (Krievija, Baltkrievija, Kazahstāna); divpusējais virziens *–* ES brīvās tirdzniecības līgumi, tirdzniecības un regulatorie dialogi);
* līgumtiesiskais nodrošinājums nacionālajā līmenī (divpusējo ekonomiskās sadarbības līgumu slēgšana un to ietvaros izveidoto starpvaldību komisiju darbības nodrošināšana).

Līdz ar to, *Latvijas preču un pakalpojumu eksporta veicināšanas un ārvalstu investīciju piesaistes pasākumu plāna* ietvaros 2011.gadā tiek:

* sniegtsatbalsts ES struktūrfondu aktivitāšu ietvaros uzņēmēju konkurētspējas veicināšanai - jaunu produktu un tehnoloģiju izstrādei un ieviešanai ražošanā (no 2009.gadā atbalstītajiem 46 projektiem vēl tiek ieviesti 28 par kopējo summu 6,17 milj. LVL), augstas pievienotās vērtības investīciju projektu ieviešanai (2010.gadā ir noslēgts 31 līgums, kuru ietvaros tiks piešķirts atbalsts 71,6 milj. LVL jaunu ražotņu  izveidei līdz 2013.gadam), kompetences centru projektu ieviešanai (ir apstiprināti 5 kompetences centri, kuri līdz 2015.gadam saņems atbalstu 31 milj. LVL apjomā), nodarbināto apmācībām nozaru ietvaros (2010.gadā piešķirts atbalsts 15 milj. LVL. Projektu ietvaros nākamos trīs gadus visās nozīmīgākajās rūpniecības nozarēs tiks apmācīti 16000 darbinieki darbam ar modernām tehnoloģijām 760 uzņēmumos u.c.). Š.g. 7.martā noslēgsies projektu pieņemšana aktivitātē „Jaunu produktu un tehnoloģiju izstrāde un ieviešana ražošanā” ar pieejamo finansējumu 37 milj. LVL;
* **veicināta finanšu pieejamība uzņēmējiem īstenojot ES struktūrfondu programmas - aizdevumi komersantiem investīcijām un apgrozāmajiem līdzekļiem (ir noslēgti 32 aizdevumu līgumi par 30,5 milj. LVL, pieejamais finansējums** – **28 milj. LVL),** aizdevumi sīko (mikro), mazo un vidējo komersantu un lauksaimniecības pakalpojumu kooperatīvo sabiedrību attīstības veicināšanai (izsniegti aizdevumi par 10 milj. LVL, pieejamais finansējums – 132 milj. LVL), garantijas investīcijām un apgrozāmajiem līdzekļiem (noslēgti 518 līgumi par 68,9 milj. LVL, iespēja uzņemties saistības vēl par 60 milj. LVL), eksporta debitoru risku apdrošināšana (finansējums – 20 milj. LVL), **ES eksporta kompensācijas lauksaimniecības produktu eksportētājiem (pieejamais finansējums**–  **800 tūkst. LVL)**;
* ieviesta ES struktūrfondu programma eksporta debitoru riska apdrošināšanai – Latvijas Garantiju aģentūras sniegtā eksporta debitoru apdrošināšana ļauj uzņēmumiem palielināt kopējo eksporta apjomu (sevišķi uz valstīm ar augstu riska pakāpi), paplašināt eksporta tirgus (NVS reģions, strauji augošās ekonomikas u.c.), kā arī nostiprināties esošajos tirgos. Pieejamais finansējums – 20 milj. LVL;
* ieviesta ES struktūrfondu programma „Ārējo tirgu apgūšana – ārējais mārketings” – atbalsts uzņēmumu dalībai izstādēs, kontaktbiržās, tirdzniecības misijās, semināros un konferencēs. Pieejamais finansējums – 6 milj. LVL;
* „Ārējo tirgu apgūšana *–* nozaru starptautiskās konkurētspējas  stiprināšana” – atbalsts uzņēmumu nacionālajiem stendiem svarīgākajās nozaru izstādēs. 2011.gadām LIAA rīkos Latvijas uzņēmumu **nacionālos stendus** 11 starptautiskajās nozaru izstādēsārvalstīs. Finansējums līdzšinējiem un jaunajiem eksporta pakalpojumiem piesaistīts no Eiropas Reģionālā attīstības fonda Ārējo tirgu apgūšanas atbalsta programmas projekta „Nozaru nacionālie stendi starptautiskajās izstādēs ārvalstīs un eksporta konsultācijas” ietvaros pieejamais finansējums – 1,5 milj. LVL;
* **nodrošināta 10 Latvijas Ārējo ekonomisko pārstāvniecību darbība un paredzēts atvērta 4 jaunas Latvijas Ārējās ekonomiskās pārstāvniecības, izmantojot ES struktūrfondu programmas** „Ārējo tirgu apgūšana *–* nozaru starptautiskās konkurētspējas  stiprināšana” finansējumu;
* nodrošināti tiešie eksporta atbalsta pakalpojumi uzņēmējiem: ienākošo eksporta projektu un pieprasījumu apstrāde un virzība (450 projekti/prognozētais apjoms 15 milj. LVL), **konsultācijas par LIAA pakalpojumiem un atbalstu eksportam (500 uzņēmēji), konsultācijas par ārvalstu tirgiem un sadarbības partneru meklēšana (300 uzņēmēji), individuālo biznesa vizīšu organizēšana (80 vizītes), biznesa forumu organizēšana (5 forumi), tirdzniecības misijas (misiju skaits** *–* **20 misijas/120 uzņēmēji), semināri par ārējiem tirgiem (10 semināri/500 uzņēmēji);** atbalsts dalībai starptautiskajās izstādēs (izņemot nacionālos stendus) (10 izstādes/50 uzņēmēji); nozaru tirgus apskatu/ziņojumu gatavošana (20 tirgus apskati/ziņojumi); nodrošināta vienotā Eiropas biznesa atbalsta tīkla Latvijā darbība, kā arī biznesa sadarbības piedāvājumu izvietošana LIAA informatīvajā portālā EXIM;
* nodrošināta iespēja Latvijas uzņēmējiem izmantot valsts politisko atbalstu ekonomiskās sadarbības izveidē, t.sk., piedaloties valsts augstāko amatpersonu ārvalstu vizītēs, kā arī ienākošajās vizītēs (organizējot uzņēmēju biznesa forumus vizīšu ietvaros);
* veidoti labvēlīgi tirdzniecības nosacījumi ES kopējās tirdzniecības politikas ietvaros un **turpinātas sarunas par divpusējās ekonomiskās sadarbības līgumu noslēgšanu (ar Krievijas reģioniem – Jaroslavļu, Kirovu, Baškortostānu, Ivanovu) un organizētas starpvaldību komisiju sēdes (ar Krieviju, Azerbaidžānu, Kazahstānu, Ukrainu, Ķīnu, Baltkrieviju).**

Kopumā vērtējot, iepriekšminēto instrumentu piemērošanas rezultatīvie rādītāji ir izdalāmi un analizējami pēc to sasniegšanas termiņa – noslēdzoties konkrētajam gadam, vidējā un ilgtermiņā.

Ekonomikas ministrijas īstenotās aktivitātes līgumtiesiskās bāzes paplašināšanā atstās ilgtermiņā pozitīvu ietekmi uz eksporta apjomu pieauguma veicināšanu. Savukārt, ietekme no tiešo atbalsta pakalpojumu sniegšanas un ES struktūrfondu līdzfinansētajām atbalsta programmām var būt jūtama arī tikai pēc gada vai vēlāk, kad tiek noslēgti sadarbības līgumi un nodrošināti konkrēti eksporta apjomi.

Ekonomikas ministrijas pārziņā esošo ES struktūrfondu programmu īstenošanas rezultātā paredzēts sasniegt augsto un vidēji augsto tehnoloģiju īpatsvaru apstrādes rūpniecībā – 18,5% (bāzes vērtība 2007.gadā- 14,3%), kā arī augsto tehnoloģiju īpatsvaru eksportā – 10% (bāzes vērtība 2007.gadā- 5,8%).

Attiecībā uz LIAA īstenoto tiešo eksporta atbalstu pasākumu ietekmi uz tautsaimniecību, jāatzīmē, ka 2010.gadā LIAA apstrādāto eksporta projektu prognozētais īstenošanas apjoms ir 15 milj. LVL.

1. **Šķēršļi ārvalstu investīciju piesaistei, pasākumi to novēršanai un 2011.gadā plānotie pasākumi ārvalstu investīciju piesaistei**

Pieņemot lēmumu par investīciju izvietošanu konkrētā valstī investors izvērtē vairākus faktorus, gan valstu makroekonomiskos rādītājus, gan uzņēmējdarbības vidi (birokrātisko procedūru vienkāršību), atbilstošas kvalifikācijas darbaspēka pieejamību, tirgus potenciālu, nepieciešamās infrastruktūras pieejamību, pieejamos atbalsta instrumentus un stimulus. Latvijas vājas puses un šķēršļi ārvalstu tiešo investīciju (turpmāk – ĀTI) piesaistīšanā ir saitīti ar:

* nepieciešamību uzlabot uzņēmējdarbības vidi - novēršot laikietilpīgas birokrātiskās procedūras, piemēram būvniecības saskaņošanas procedūras; nodrošinot darba tiesisko attiecību elastību;
* darbaspēka profesionālās kvalifikācijas atbilstību investoru vajadzībām un elastīgām iespējām īsā termiņā sagatavot nepieciešamos speciālistus;
* nepieciešamās infrastruktūras pieejamību, izmaksām un laiku to nodrošināšanai;
* publiskā sektora, tai skaitā pašvaldību ieinteresētību ĀTI piesaistē un visu pušu saskaņotu rīcību;
* investīciju stimulu pieejamību.

Lai īstenotu vienotu ārvalstu tiešo investīciju piesaistes politiku tiek gatavots ĀTI piesaistes stratēģijas projekts un rīcības plāns, kas šobrīd tiek pilnveidots sadarbībā ar visiem stratēģijas īstenošanā iesaistītajiem dalībniekiem. ĀTI piesaistes stratēģijā tiks noteikti rīcības virzieni, ar mērķi sakārtot un pilnveidot ārvalstu investīciju piesaistē būtiskās jomas, kā arī rīcības plāns proaktīvas investīciju piesaistīšanas īstenošanai 2011.gadā un turpmākajos gados, tai skaitā, tiks nodrošināta:

* uzņēmējdarbības vides uzlabošana, īstenojot Uzņēmējdarbības vides uzlabošanas pasākumu plānu 2011.gadam, t.sk. iesniedzot jauno Būvniecības likumprojektu, sagatavots izvērtējums un priekšlikumi darba tiesisko attiecību elastības veicināšanas iespējām;
* izglītības sistēmas atbilstības darba tirgus vajadzībām pilnveidošana, tai skaitā profesionālās izglītības kvalitātes nodrošināšanas, augstākās izglītības programmu elastības un atbilstības darba devēju vajadzībām jautājumu risināšana, atbalsta nodrošināšana darbinieku apmācībām ES struktūrfondu programmu ietvaros. 2011.gadā plānots palielināt darba devēju lomu profesionālās izglītības, kā arī profesionālo augstākās izglītības studiju programmu izstrādē, studiju rezultātu formulēšanā un programmu atbilstības novērtēšanā, kā arī iesaistīt darba devējus studiju rezultātu pārbaudē; īstenot profesionālās izglītības iestāžu optimizācijas plānu;
* ar uzņēmējdarbību saistītas infrastruktūras pieejamības jautājumu risināšana, tai skaitā jautājumi saistīti ar fiziskās infrastruktūras tīklu nodrošināšanu (ceļi, elektrības pieslēgumi) un pašvaldības līdzdalību ĀTI piesaistīšanā. Tiks sagatavoti priekšlikumi elektroenerģijas pieslēgumu nodrošināšanai, pašvaldību ieinteresētības veicināšanai uzņēmējdarbības attīstībā to teritorijā;
* esošo investīciju stimulu pilnveidošana, tai skaitā ES struktūrfondu atbalsta saņemšana uzņēmuma izveidei vai modernizācijai, atalgojumu granti, īpaši augstas kvalifikācijas darba vietu radīšanai, granti apmācībām nodarbinātajiem jaunradītajās darba vietās. Līdz 01.04.2011. tiks sagatavoti priekšlikumi nepieciešamajiem stimuliem investoru piesaistei.
* Lielo un stratēģiski nozīmīgo investīciju projektu koordinācijas padomes darbība, lai novērstu šķēršļus konkrētu investīciju projektu īstenošanai, kā arī kopumā uzlabotu investīciju vidi; POLARIS procesa ieviešana, paredzot vienotu un saskaņotu ministriju, pašvaldību, infrastruktūras uzņēmumu un valsts iestāžu rīcību stratēģiski nozīmīgu vietējo un ārvalstu tiešo investīciju projektu īstenošanā, kā arī privātā un akadēmiskā sektora pārstāvju līdzdalību. Galvenā koordinatora loma šai procesā ir LIAA;
* LIAA un Pārstāvniecību aktīva potenciālo investoru uzrunāšana dažādos forumos, tiešās vizītes pie investoriem;
* informatīvo materiālu sagatavošana par perspektīvajām nozarēm, investīciju iespējām Latvijā;
* potenciālo investoru vizīšu organizēšana uz Latviju.
1. **Kā paredzēts izvērtēt eksporta veicināšanai paredzētā administratīvā resursa (konsultācijas, semināri utt.) efektivitāti\***

Ekonomikas ministrija regulāri veic administratīvā resursa (LIAA) darbības izvērtēšanu eksporta veicināšanas jomā, balstoties uz konkrētiem un izmērāmiem sasniedzamajiem rezultatīvajiem rādītājiem, kas ir noteikti LIAA (t.sk. Latvijas Ārējo ekonomisko pārstāvniecību) ikgadējā darba plānā, izvērtējot to atbilstību plānotajam.

\*Skatīt informāciju arī pie 4.punkta.

**II. Informācija par loģistikas sektora eksporta un attīstības veicināšanas pasākumiem 2011.gadā**

Muita, robežšķērsošana, administratīvo prasību vienkāršošana:

* administratīvo prasību vienkāršošana **-** nepieciešams turpināt vienkāršot administratīvās prasības saistībā ar pievienotās vērtības nodokļa piemērošanu preču piegādēm iekšzemē. Latvijas Ostu, tranzīta un loģistikas padomes 2011.gada 12. janvāra sēdē tika izskatīts jautājums „Par attaisnojuma dokumentu izmantošanu preču piegādēs iekšzemē” un pieņemts lēmums Finanšu ministrijai kopīgi ar Valsts ieņēmumu dienestu sagatavot nepieciešamos grozījumus Ministru kabineta noteikumos Nr.585 „Noteikumi par grāmatvedības kārtošanu un organizāciju” iesniegšanai Ministru kabinetā līdz 2011. gada marta beigām;
* 2011.gada 1.janvārī stājās spēkā grozījumi likumā „Par pievienotās vērtības nodokli”, kas regulē fiskālā pārstāvja darbību. 2011.gadā plānots izvērtēt ieviestā regulējuma efektivitāti un izvērtēt iespējamos uzlabojumus;
* rindu regulēšana - lai uzlabotu situāciju ar kravu transportlīdzekļu kustību pāri Latvijas – Krievijas robežai un mazinātu rindu veidošanos, Iekšlietu ministrija kopīgi ar Valsts robežsardzi ir sagatavojusi informatīvo ziņojumu „Par transportlīdzekļu rindu jautājumu uz Latvijas – Krievijas robežas”, kas ir izsludināts Valsts sekretāru sanāksmē, š.g. 17.februārī (VSS-167). Informatīvajam ziņojumam pievienotais Ministru kabineta protokollēmums paredz risināt jautājumu par kravas transportlīdzekļu rindas valsts robežas šķērsošanai organizēšanas kārtību.

Publicitāte, starptautiskās aktivitātes:

2011.gadā transporta un loģistikas nozares uzņēmumi, lai veicinātu savu piedāvāto pakalpojumu atpazīstamību un izmantošanu plāno piedalīties 4-5 starptautiskās nozares izstādēs, NVS un  ES valstīs. Dalība izstādēs tiek organizēta ar Latvijas Ostu, tranzīta un loģistikas padomes sekretariāta – informācijas centra atbalstu. Uzņēmumi izstādē piedalās kopējā Latvijas nacionālajā stendā:

* 2011.gada 26.-29.aprīlī Maskavā notiks izstāde *TransRussia 2011*, kurā Latvijas nacionālajā stendā plāno piedalīties 25 uzņēmumi, Krievija ir viens no būtiskākajiem Latvijas transporta uzņēmumu sadarbības partneriem NVS valstīs;
* 2011.gada 10.-13.maijā Minhenē notiks pasaulē lielākā starptautiskā transporta un loģistikas izstāde *Transport&Logistics 2011*, kurā piedalīsies ostas, VAS ”Latvijas dzelzceļš” un uzņēmumi;
* septembrī Latvijas ostas un lielākie transporta uzņēmumi piedalīsies izstādē „*Transit – TransKazakhstan 2011*”, Kazahstānā;
* oktobrī Latvijas ostas un lielākie transporta uzņēmumi piedalīsies izstādē „*Transports un Loģistika 2011*”, Baltkrievijā.

Eksporta veicināšanas mērķu sasniegšanai 2011.gadā tiek plānotas uzstāšanās starptautiskajās konferencēs, dalība tirdzniecības misijās, ienākošās un izejošās Latvijas un ārvalstu speciālistu vizītēs, publikācijas starptautiskos izdevumos. Notiek darbs ar ārvalstu vēstniecībām Latvijā un informācijas izplatīšana caur Latvijas vēstniecībām ārvalstīs, gatavojot katrai noteiktai auditorijai konkrētu piedāvājumu.

Šobrīd notiek aktīvs darbs ar Turciju, lai konteinervilcienam „Zubr” piesaistītu jaunas kravas. Ukrainas Dzelzceļa administrācija ir pievienojusies „Zubr” projektam un plānots, ka vilciens nākotnē konteineru kravas nogādās uz/no Odesas un Iļjičevskas ostām. Notiek sarunas ar Ukrainas un Baltkrievijas kolēģiem par jaunu kravu piesaistīšanu. Interesi par kravu nogādāšanu uz/no Skandināvijas izrāda Turcija. Šā gada marta vidū Rīgā notiks sarunas ar Turcijas Transporta ministrijas amatpersonām par sadarbību kravu satiksmē no Turcijas uz Baltijas reģionu. Jaunu kravu piesaistē aktīvi strādā arī Rīgas brīvosta gan ar Turcijas, gan Zviedrijas partneriem. Nozares svarīgākie jautājumi tiek pārrunāti Starpvaldību komisiju sēdēs.

Tāpat notiek sadarbība ar Ķīnu, ar mērķi pagarināt konteinervilciena „Baltica Transit” maršrutu līdz Ķīnai un nodrošināt to ar kravām virzienā uz Latviju.

2010.gada nogalē darbu ir uzsācis konteinervilciens „Rīgas Ekspresis”, kurš kravas konteineros nogādā no Latvijas uz Maskavu un atpakaļ.

**III. Informācija par izglītības eksportu**

1. **Kādi ir augstākās izglītības eksporta mērķi, galvenie pakalpojumu veidi, atbildīgās institūcijas?**

Augstākās izglītības eksporta mērķi ir veicināt Latvijas augstākās izglītības konkurētspēju un internacionalizāciju, piesaistīt ārvalstu studentus un pasniedzējus, sekmēt starptautisko sadarbību kopumā. Latvijas augstākās izglītības internacionalizācijas un eksportspējas veicināšanas pasākumi ir atspoguļoti **„Pasākumu plānā nepieciešamajām reformām augstākajā izglītībā un zinātnē 2010.–2012.gadam”** (Ministru kabineta 2010.gada 5.augusta rīkojums Nr.458). Saskaņā ar minēto plānu Latvijas augstākās izglītības eksportspējas veicināšana ir viens no četriem rīcības virzieniem Latvijas augstākās izglītības starptautiskās konkurētspējas paaugstināšanai.

Saskaņā ar Informatīvo ziņojumu „Par nepieciešamajām strukturālajām reformām augstākajā izglītībā un zinātnē Latvijas starptautiskās konkurētspējas paaugstināšanai” (apstiprināts Ministru kabineta 2010.gada 12.janvārī) 2015.gadā ir jāsasniedz sekojošs rezultatīvais rādītājs – augstākās izglītības kvalifikācijas studijām iebraukušo studentu īpatsvars sasniedz vairāk kā 10% no visiem Latvijas augstākās izglītības institūciju studentiem.

Kā galvenos augstākās izglītības pakalpojumu veidus var minēt:

* studiju programmu piedāvājumu angļu valodā un citās svešvalodās;
* kopēju studiju programmu īstenošanu ar ārvalstu augstskolām un kopēju grādu un kvalifikāciju piešķiršanu;
* stipendiju piešķiršanu ārvalstu studentiem, pētniekiem un mācībspēkiem divpusējo un trīspusējo starpvaldību līgumu ietvaros;
* dalības nodrošināšanu ES izglītības programmās un starptautiskos pasākumos.

Atbildīgās un iesaistītās institūcijas: Izglītības un zinātnes ministrija, Kultūras ministrija, Zemkopības ministrija, Veselības ministrija, Ārlietu ministrija, Rektoru padome, Akadēmiskās informācijas centrs, Augstākās izglītības kvalitātes novērtēšanas centrs, Valsts izglītības attīstības aģentūra, augstskolas.

1. **Kāda ir pašreizējā situācija augstākās izglītības eksporta jomā?**

Globalizācijas ietekmē arvien vairāk studentu mācās ārpus savas valsts. Dati liecina, ka pēdējo 10 gadu laikā studentu skaits pasaulē pieaudzis par 41%. Tajā pašā laikā no kopējā studentu skaita ārzemēs studē maz – tikai 1,8%(Latvijā 2010./2011.ak.g. – 1,9%).Skaitliski visvairāk ārzemju studentu ir no Ķīnas, Indijas un Dienvidkorejas. Savukārt valstu konkurencē par starptautiskajiem studentiem pārliecinoši dominē 6 valstis (67% no ārvalstu studentiem), no tām pirmais trijnieks ir ASV, Lielbritānija un Francija.

Latvijas augstskolās un koledžās **šobrīd studē 1949 ārvalstu studenti no 62 pasaules valstīm, kas ir par 234 studentiem vairāk, nekā iepriekšējā studiju gadā**. Jāatzīmē, ka kopējais studējošo skaits šajā studiju gadā salīdzinājumā ar iepriekšējo gadu ir samazinājies par 8%, savukārt ārvalstu studentu skaits un, līdz ar to, arī īpatsvars kopējā studentu skaitā ir palielinājies.

**Jāatzīmē, ka ārvalstu studentu skaits Latvijā pēdējo piecu gadu laikā pieaug vidēji par 6%-8% gadā un to īpatsvars šobrīd veido gandrīz 2% no kopējā studentu skaita.**

Latvijas augstskolu studentiem ir iespējas saņemt speciālās stipendijas, grantus un cita veida ārvalstu piedāvājumus, kas veicina studentu mobilitāti. Ārvalstu augstskolās studējošajiem arī ir iespējas saņemt studiju kredītu.

Kopumā ņemot, augstskolu starptautiskā sadarbība attīstās pietiekoši labi. Plašāka starptautiskā sadarbība ir universitātēm, tomēr starptautiskā sadarbība turpina pieaugt arī juridisko personu dibinātajām augstskolām, kā arī koledžām.

Pēdējos gados strauji palielinās noslēgto sadarbības līgumu skaits ar ārvalstu augstskolām (pēdējo trīs gadu laikā tas ir dubultojies). 2010./2011.studiju gadā augstākās izglītības institūcijas ir noslēgušas 1300 starptautiskos līgumus par līdzdalību starptautiskajās programmās un projektos.

Vislielākais ārvalstu studentu skaits 2010./2011.ak.g. ir no Krievijas (358 students jeb 18% no kopējā ārvalstu studentu skaita), Lietuvas (231; 12%), Ukrainas (215; 11%), Vācijas (152; 8%), Gruzijas (96; 5%).

Statistikas dati liecina, ka 2010./2011.akadēmiskajā gadā 53% no kopējā ārvalstu studentu skaita studiju valoda ir angļu valoda (tie ir vairāk kā 1000 valsts augstskolu ārvalstu studenti), savukārt privātajās augstskolās un koledžās studē 920 ārvalstnieki (47% no kopējā studentu skaita), kuru studiju valoda ir krievu valoda.

Studenti no Eiropas Savienības valstīm sastāda apmēram 45% no kopējā ārvalstu studentu skaita, pie tam pēdējos pāris gados to īpatsvars ir strauji pieaudzis.

Vispopulārākās ārvalstu studentu vidū ir medicīnas, inženierzinātņu un sociālo zinātņu studiju programmas.

Spēja piesaistīt ārvalstu studentus, to skaitā Rietumeiropas valstu studentus, ir ne vien instruments, ar kura palīdzību augstskolas var mēģināt izvairīties no prognozētās demogrāfiskās bedres radītajām problēmām, bet tas ir arī augstāko izglītības iestāžu zināms prestiža jautājums.

1. **Kādas problēmas, šķēršļi ir augstākās izglītības eksporta sekmēšanā?**

Valsts līmenī galvenais šķērslis efektīvam izglītības eksportam Latvijā ir atsevišķi normatīvie akti, kas regulē vīzu un uzturēšanās atļauju iegūšanu trešo valstu pilsoņiem.

Kopš Latvijas pievienošanās Šengenas līgumam 2007.gada 21.decembrī Latvijas robežas ir kļuvušas arī par Šengenas telpas ārējām robežām, ir paaugstinājušās prasības vīzu un uzturēšanās atļauju izsniegšanai un arī kļuvusi sarežģītāka un ilgstošāka dokumentu izskatīšana. Tas sarežģī vīzu, uzturēšanās atļauju izsniegšanu to valstu pilsoņiem, kurās nav Latvijas diplomātisko pārstāvniecību. Īpaši drošības pasākumi attiecas uz tādām valstīm kā Ēģiptes Arābu Republika, Indonēzija, Irāka, Irāna, Kenijas Republika, Šrilankas Demokrātiskā Sociālistiskā Republika, Somālija, Sudāna, Nigērija, Maroka, Tunisija, u.c. Bet tajā pašā laikā drošības faktors mums kā valstij (ņemot vērā visus Iekšlietu ministrijas paustos apsvērumus vairākās sanāksmēs, kurās apspriesta augstākās izglītības telpas internacionalizācija) ir ļoti svarīgs. Runājot par studentiem, kas iebrauc Latvijā, mēs ļoti bieži nevaram izvērtēt, kādi ir viņu patiesie iebraukšanas motīvi.

Tā kā Latvija Boloņas procesa kontekstā ir apņēmusies likvidēt šķēršļus studentu, augstskolu mācībspēku un pētnieku mobilitātei, īpaši svarīgi ir risināt termiņuzturēšanās atļauju problēmas. Tas skar ne tikai Latvijas augstskolu sadarbību ar augstskolām Latvijai prioritārajās valstīs Eiropas kaimiņu politikas ietvaros (Gruzija, Moldova, Baltkrievija), bet arī Eiropas-Āzijas valstu sadarbības virzienā.

Viens no piemēriem ir Imigrācijas likuma 23.panta pirmā daļas 10.punkts, kas nosaka, ka termiņuzturēšanās atļauju Imigrācijas likumā noteiktajā kārtībā ārzemniekam ir tiesības pieprasīt uz Latvijas Republikā akreditētas izglītības iestādes audzēkņa vai pilna laika studenta mācību laiku, bet ne ilgāk kā uz vienu gadu. Šā panta piektā daļa paredz, ka pēc 10.punktā minētā termiņa beigām ārzemnieks var atkārtoti pieprasīt uzturēšanās atļauju, ja šajos punktos minētais uzturēšanās atļaujas pieprasīšanas pamats joprojām pastāv. No minētās normas var secināt, ka termiņuzturēšanās atļauju sakarā ar studēšanu var piešķirt tikai tiem studējošajiem, kas ir pilna laika studenti. Tātad, ja persona vēlas studēt Latvijā nepilna laika studijās, tad viņam uz Imigrācijas likuma 23.panta pirmās daļas 10.punktā noteiktā pamata termiņuzturēšanās atļauju nevar izdot un šādas atļaujas izsniegšana viņam tiek atteikta.

Uzskatām, ka valsts līmenī jāturpina risināt jautājums par to, kā novērst administratīvos un juridiskos šķēršļus trešo valstu studentu piesaistei Latvijā. IZM jau ir sagatavojusi priekšlikumus nepieciešamo grozījumu veikšanai spēkā esošajos normatīvajos aktos.

Arī augstskolu līmenī pastāv atsevišķi šķēršļi efektīvam izglītības eksportam.

Lai piesaistītu ārvalstu studentus, jābūt augstai mūsu augstskolu piedāvāto studiju programmu kvalitātei, atbilstošai videi, kurā notiek studijas, kā arī skaidriem izglītības eksporta nosacījumiem. Pašu augstskolu atbildībā ir jautājums par kvalitatīvu studiju programmu piedāvājumu svešvalodās, atbilstošu studiju vides nodrošinājumu ārvalstu studentiem (studentu serviss, dienesta viesnīcas, palīdzība dokumentu kārtošanā, apdrošināšana, brīvas komunikācijas iespējas u.tml.). Ne visām augstskolām ir izstrādāta sava starptautiskās sadarbības stratēģija, skaidri definēti mērķi un noteiktas mērķa valstis, apzinot savu piedāvājumu, izceļot konkurētspējīgās priekšrocības un ieskicējot ceļus, pa kuriem ejot, izdosies sasniegt mērķi. Augstskolām sadarbībā ar valsts institūcijām aktīvāk pašām jāpievērš uzmanība augstskolas pozicionēšanai ārvalstīs, jāveido partnerattiecības ar citām Latvijas augstskolām un kopīgi jāattīsta Latvijas izglītības telpas zīmols, lai veicinātu mūsu augstskolu atpazīstamību.

Lai stimulētu augstskolas aktīvāk piesaistīt ārvalstu studentus, šobrīd Izglītības un zinātnes ministrijas sagatavotajā Informatīvā ziņojuma projektā „Par uz rezultatīvajiem rādītājiem orientētu augstākās izglītības un zinātnes finansēšanas modeli un priekšlikumiem plāna ietvaros paredzētās valsts augstākās izglītības institucionālās reformas un augstākās izglītības un zinātnes pārvaldības modeļa reformas sekmīgai īstenošanai” kā viens no augstākās izglītības institūcijas konkurētspējas raksturlielumiem, kas tiktu ņemts vērā piešķirot papildus valsts budžeta finansējumu, varētu būt ārvalstu studentu skaita īpatsvars katrā augstskolā. Līdz ar to augstskolas spēja piesaistīt ārvalstu studentus tiešā veidā ietekmēs augstskolai piešķirto papildu valsts finansējumu.

1. **Kādi pasākumi un sasniedzamie rezultāti plānoti 2011.gadam?**

„Pasākumu plānā nepieciešamajām reformām augstākajā izglītībā un zinātnē 2010.–2012.gadam” (turpmāk – pasākumu plāns) ietvertie pasākumi tiek īstenoti sekojošos darbības virzienos:

1. divpusēju līgumu slēgšana ar trešajām valstīm par augstākās izglītības dokumentu un studijās iegūto grādu un kvalifikāciju atzīšanu;
2. Latvijas dalība starptautiskajos pasākumos ASEM (Asia-Europe Meeting) izglītības forumā;
3. konsultatīva un informatīva atbalsta sniegšana Latvijas augstskolām dalībai starptautiskajās izglītības izstādēs un starptautiskajos mobilitātes veicināšanas tīklos;
4. stipendiju nodrošināšana ārvalstu studentiem pētniekiem un mācībspēkiem starptautisko divpusējo un trīspusējo starpvaldību un starpministriju līgumu ietvaros.

Plānots, ka Pasākumu plānā iekļauto aktivitāšu īstenošanas rezultātā palielināsies Latvijas augstākās izglītības eksporta iespējas, veicinot sadarbību ne tikai ar Eiropas, bet arī ar Āzijas reģiona valstīm. Tiek prognozēts, ka šo pasākumu rezultātā **ārvalstu studentu īpatsvars Latvijā 2013.gadā būs pieaudzis līdz 3 % no kopējā studentu skaita**.

*Īstenojot pasākumu plāna pirmo darbības virzienu*, 2011. gadā IZM plāno noslēgt sekojošus līgumus, kuru projektu virzība uzsākta jau 2010.gadā:

* LR valdības un **Marokas** Karalistes valdības līguma projekts par sadarbību kultūrā, izglītībā, zinātnē un sportā (līguma projekts nosūtīts ĀM pārsūtīšanai Marokas pusei);
* LR valdības un **Malaizijas** valdības līguma projekts augstākās izglītības jomā;
* LR valdības un **Pakistānas** **Islama Republikas** valdības saprašanās memoranda par sadarbību augstākās izglītības un zinātnes jomā projekts (no ĀM saņemti Pakistānas puses precizējumi);
* LR valdības un **Gruzijas** valdības līguma projekts par sadarbību izglītības un zinātnes jomā;
* LR valdības un **Slovēnijas** Republikas valdības līgums par sadarbību zinātnē un tehnoloģijā (plānots nosūtīt Slovēnijas pusei līdz šī gada novembrim);
* Kultūras un izglītības sadarbības programmas starp Latvijas Republikas valdību un **Polijas** Republikas valdību no 2010.-2013.gadam projekts;
* **Korejas** Republikas valdības un Latvijas Republikas valdības kultūras līguma projekts;
* LR valdības **Argentīnas** Republikas valdības līgums par sadarbību kultūrā un izglītībā projektu;
* LR IZM un **Kazahstānas Republikas Izglītības un zinātnes ministrijas** līgums par sadarbību izglītības jomā.
* Ievadītas sarunas ar **Čehiju** par jauna līguma noslēgšanu (esošais līgums beigsies 2011.gadā. Tas ir būtiski, jo tieši ar Čehiju līguma ietvaros noris aktīva studentu apmaiņa.

*Īstenojot pasākumu plāna 2.darbības virzienu –* dalību starptautiskajos pasākumos ASEM izglītības forumā**, plānots, ka 2011.gada maijā Latvija piedalīsies ASEM izglītības ministru konferencē Dānijā,** Kopenhāgenā, kuras laikā tiks pieņemts lēmums par to, vai Latvija 2015.gadā būs ASEM izglītības ministru konferences norises vieta. Sakarā ar to, ka 2015.gada 1.pusgadā ir plānota Latvijas prezidentūra Eiropas Savienībā, šādas konferences organizēšana veicinās Latvijas valsts un augstākās izglītības atpazīstamību pasaulē un dos iespēju piesaistīt vairāk ārvalstu studentu studijām Latvijas augstākās izglītības iestādēs.

Veicinot sadarbību ar Āzijas valstīm un turpinot dalību starptautiskajos pasākumos ASEM izglītības forumā līdz š.g. 11.februārim ir plānots iesniegt projekta iesniegumu Eiropas Sociāla Fonda apakšaktivitātē 1.2.2.3.2 „Atbalsts izglītības pētījumiem” par Latvijas dalību ASEM LLL HUB 2. 2.*Competence development as workplace learning* un 4.*National strategies of Lifelong Learning with regard to citizens' motivation and barriers against continuing education and training* tīklā.

*Īstenojot pasākumu plāna 3.darbības virzienu -* konsultatīva un informatīva atbalsta sniegšanu Latvijas augstskolām dalībai starptautiskajās izglītības izstādēs un starptautiskajos mobilitātes veicināšanas tīklos, 2011.gadā Akadēmiskās informācijas centrs ir ieplānojis Latvijas dalību vairākās starptautiskās izglītības izstādēs.

Apkopojot informāciju par valstīm, no kurām Latvijas augstskolas vēlētos piesaistīt studentus un samērojot to ar iespējamo finansējumu, izstāžu plāniem, valstīm, kurās Eiropas Komisija atbalsta izstāžu rīkošanu, valstīm, kuras ir terora draudu sarakstā, valstīm, kurās ir vēstniecības, **2011.gada 1.pusgadā ar** **nacionālo stendu „Study in Latvia**” **ir plānots piedalīties sekojošās valstīs un pilsētās:**

* Krievijā - Kazaņā 10.februārī un Sanktpēterburgā 13.februārī;
* Ķīnā - Honkongā 12.-13.martā (*European Higher education fair*);
* Turcijā - Stambulā 19.-20.martā un Izmirā 22.martā;
* Kazahstānā - 22.aprīlī.

Kā turpinājums Izglītības un zinātnes ministrijas noslēgtajam sadarbības līgumam ar Liaoningas provinci Ķīnā, šobrīd ir saņemts ielūgums piedalīties izglītības izstādēs, ko atbalsta Liaoningas provinces izglītības departaments, trīs lielākajās provinces pilsētās no šā gada 10. – 17.jūlijam.

Izplatīšanai izstādēs tiks gatavoti informatīvie bukleti par visām studiju jomām un programmām, kā arī informācija, kas pieejama internetā.

Lai veicinātu augstākās izglītības eksportu, 2011.gadā Akadēmiskās informācijas centrs turpinās:

* uzturēt interneta mājas lapu [www.studyinlatvia.lv](http://www.studyinlatvia.lv) ārvalstu interesentiem par studiju iespējām Latvijā un Latvijas augstākās izglītības institūciju piedāvāto studiju programmu svešvalodās aprakstiem;
* izstrādāt labas prakses vadlīnijas augstākās izglītības institūcijām ārvalstu studentu iebraukšanas organizēšanai Latvijā;
* gatavot informatīvos materiālus par studiju iespējām Latvijā izplatīšanai starptautiskās un ārvalstu augstākās izglītības izstādēs;
* koordinēt augstskolu resursu izmantošanu dalībai ārvalstu un starptautiskās izglītības izstādēs un nodrošināt nacionālo augstākās izglītības stendu „Study in Latvia” dalībai šajās izstādēs un dalībai starptautiskajos mobilitātes veicināšanas tīklos.

*Īstenojot 4.darbības virzienu* – stipendiju nodrošināšanu ārvalstu studentiem, pētniekiem un mācībspēkiem, Valsts izglītības attīstības aģentūrai ir nodotas funkcijas, kas paredz nodrošināt šīs stipendijasstarptautisko divpusējo un trīspusējo starpvaldību un starpministriju līgumu ietvaros. Tas dos iespēju aktivizēt stipendiju piešķiršanu un palielināt to apjomu.

Saskaņā ar „Pasākumu plānā nepieciešamajām reformām augstākajā izglītībā un zinātnē 2010.–2012.gadam” 2011.gadā ir paredzēts nodrošināt 78 stipendijas, tajā skaitā 20 stipendijas dalībai starptautiskajās vasaras skolās.

Papildus informējam, ka **no ES struktūrfondiem augstākās izglītības eksporta veicināšanai** 2011.gadā atbalsts plānots:

1) 1.1.2.2.1. apakšaktivitātes „Studiju programmu satura un īstenošanas uzlabošana un akadēmiskā personāla kompetences pilnveidošana” ietvaros.

2010.gada 16.novembrī pieņemti Ministru kabineta noteikumi Nr.1058 „Noteikumi par darbības programmas „Cilvēkresursi un nodarbinātība” papildinājuma 1.1.2.2.1.apakšaktivitātes „Studiju programmu satura un īstenošanas uzlabošana un akadēmiskā personāla kompetences pilnveidošana” pirmo projektu iesniegumu atlases kārtu”. 2011.gadā ir uzsākta pirmā projektu iesniegumu atlases kārta, kurā atbalsts paredzēts studiju kvalitātes un efektivitātes uzlabošanai, nodrošinot studiju programmu kvalitātes, resursu, pietiekamības un ilgtspējas starptautisku izvērtēšanu un sagatavojot priekšlikumus turpmākai augstākās izglītības pilnveidei, attīstībai, resursu efektīvai izmantošanai un finansēšanai no valsts budžeta. Projekta iesnieguma iesniegšanas termiņš: 2011.gada 1.marts.

Ņemot vērā, ka 1.1.2.2.1.apakšaktivitātes otrā projektu iesniegumu atlases kārta ir atkarīga no pirmās projektu iesniegumu atlases kārtas rezultātiem, plānots, ka MK noteikumi 1.1.2.2.1.apakšaktivitātes otrās projektu iesniegumu atlases kārtai tiks virzīti apstiprināšanai 2012.gada 1.ceturksnī.

Atbilstoši Darbības programmas „Cilvēkresursi un nodarbinātība” papildinājumam, 1.1.2.2.1.apakšaktivitātes otrajā projektu iesniegumu atlases kārtā plānots atbalsts studiju programmu pilnveide atbilstoši tautsaimniecības vajadzībām sadarbībā ar darba devējiem, jaunu studiju programmu un kursu, īpaši starpaugstskolu un starpdisciplināru studiju programmu un kursu, izstrāde, kā arī studiju programmu vai kursu izstrāde kādā no Eiropas Savienības valodām augstākās izglītības konkurētspējas un eksportspējas veicināšanai, tajā skaitā attīstot un ieviešot inovatīvu pieredzi attīstot e-studiju risinājumus modernizējot un palielinot studiju intelektuālos resursus, vienlaikus sekmējot augstākās izglītības resursu konsolidāciju un studiju programmu vai kursu skaitu optimizēšanu, novēršot to pārklāšanos. Akadēmiskā personāla, tajā skaitā, koledžu pasniedzēju kvalifikācijas paaugstināšanu, stažējoties uzņēmumos, citās augstākās izglītības vai zinātniskajās institūcijās.

2) 3.1.2.1.1.apakšaktivitātes „Augstākās izglītības iestāžu telpu un iekārtu modernizēšana studiju programmu kvalitātes uzlabošanai, tajā skaitā nodrošinot izglītības programmu apgūšanas iespējas arī personām ar funkcionāliem traucējumiem” ietvaros.

2011.gadā jau tiek īstenoti 30 projekti un 1 projekta īstenošana šogad vēl tiks uzsākta. 2011.gada valsts budžetā augstskolu infrastruktūras projektu īstenošanai piešķirti 15 624 125 LVL.

**IV. Informācija par veselības aprūpes pakalpojumu eksportu**

1. **Kādi ir veselības aprūpes pakalpojumu eksporta mērķi, galvenie pakalpojumu veidi, atbildīgās institūcijas?**

Veselības aprūpes pakalpojumu eksporta mērķis ir veicināt:

* ārvalstu finanšu līdzekļu piesaisti veselības aprūpes nozarei valstī;
* veselības aprūpes pakalpojumu sniedzēju konkurēt spējas attīstību;
* cilvēkresursu attīstību un piesaisti vietējam darba tirgum.

Galvenie pakalpojumu veidi:

* specializētie veselības aprūpes pakalpojumi;
* veselības aprūpes jomā nodarbināto cilvēkresursu profesionālā izglītošana.

Atbildīgās institūcijas:

* Veselības ministrija, kā nozares politikas veidotāja;
* vietējās pašvaldības veselības aprūpes pakalpojumu pieejamības jautājumā;
* Veselības inspekcija veselības aprūpes pakalpojuma kvalitātes jomā;
* Veselības norēķinu centrs un Veselības ekonomikas centrs veselības aprūpes pakalpojumu cenu veidošanā.

1. **Kāda ir pašreizējā situācija veselības aprūpes pakalpojumu eksporta jomā?**

Šobrīd Ministru kabineta 2006.gada 19.decembra noteikumi Nr.1046 „Veselības aprūpes organizēšanas un finansēšanas kārtība” (turpmāk – Noteikumi) nosaka veselības aprūpes organizēšanas un finansēšanas kārtību, to ārstniecības pakalpojumu veidus un apjomus, kuri tiek apmaksāti no valsts budžeta un pakalpojuma saņēmēja līdzekļiem. Tajā skaitā Noteikumi nosaka kārtību, kādā Eiropas Savienības, Eiropas Ekonomiskās Zonas dalībvalstu un Šveices sociālā nodrošinājuma sistēmas ietvaros apdrošinātās personas saņem veselības aprūpes pakalpojumus Latvijas Republikā. 2010.gadā Noteikumos ir veikti grozījumi, kas nosaka, ka *ārstniecības iestādes norēķinus par pakalpojuma sniegšanu personām*, kuras ir Eiropas Savienības, Eiropas Ekonomiskās Zonas dalībvalstu un Šveices sociālā nodrošinājuma sistēmas ietvaros apdrošinātas, *saņem pēc faktiski veiktā darba*, t.i., nauda seko pacientam un tas kalpo kā motivējošs faktors ārstniecības iestādēm piesaistot klientus no citām ES dalībvalstīm.

2010.gadā, apvienojoties vairākām privātām sabiedrībām, kuras nodarbojas ar ārstniecību, ir izveidota sabiedrība „Medicīnas tūrisma centrs”, kas uzsācis plašu mārketinga darbību, sadarbojoties gan ar komersantiem, gan vietējām pašvaldībām. Šajā ietvarā uzsākta aktīva medicīnas tūrisma popularizēšanas kampaņa ārvalstīs. Diemžēl, šobrīd nav pieejami konkrēti dati par ārvalstu klientiem sniegto pakalpojumu apjomiem. Pēc informācijas, ko veselības ministrijai sniedza Medicīnas tūrisma centra pārstāvis, nav iespējams minēt konkrētus rādītājus pār ārvalstu klientiem 2010.gadā sniegtajiem veselības aprūpes pakalpojumiem, jo sniegtie pakalpojumi sadalās pa Centrā ietilpstošajiem pakalpojuma sniedzējiem un šāda informācija netiek apkopota. Vienlaikus Centra pārstāvis atzīmē stabilu, pakāpenisku ārvalstu klientu skaita pieaugumu.

 Veselības ministrijas padotības iestāde Rīgas Stradiņa universitāte (turpmāk – RSU) jau 20 gadus realizē studiju programmas ārvalstu studentiem angļu valodā. RSU patlaban pilna laika studiju programmās *medicīnā un stomatoloģijā* studē ap 250 ārvalstnieku no sekojošām valstīm: Amerikas Savienotajām Valstīm, Francijas, Igaunijas, Itālijas, Izraēlas, Kanādas, Lielbritānijas, Nīderlandes, Nigērijas, Norvēģijas, Polija, Somijas, Šrilankas, Vācijas, Zviedrijas. Vairāk kā puse  studentu ir no Zviedrijas un Norvēģijas.

Šajā mācību gādā plānojams, ka RSU 15 ārvalstu studenti iegūs izglītību apliecinošus dokumentus. Pilna laika studiju programmās RSU kopumā 2010/2011. mācību gadā studē 380 ārvalstu studenti. Ņemot vērā, ka viena ārvalstu studējošā izmaksas gadā sastāda 5 860 LVL, kopējie RSU ieņēmumi mācību gada laikā rēķināmi 2 225 660 LVL apmērā.

Savukārt, uzturoties valstī un par uzturēšanos tērējot tikai pēc Centrālās statistikas pārvaldes datiem aprēķinātos iztikas minimuma patēriņa groza izdevumus, kas šobrīd ir 171 LVL mēnesī, viens studējošais gada laikā Latvijā kā minimums tērē 2 052 LVL.

2010.gada 24.septembrī Baltijas valstu premjerministru tikšanās laikā tika izveidota jauna *Baltijas Ministru padomes Veselības jautājumu darba grupa* (Task Force on Health), kurai tika uzdots risināt vairākus jautājumus, t.sk., iespēju izveidot kopīgus specializētus medicīnas centrus efektīvākai Baltijas valstu rīcībā esošo profesionālo iemaņu izmantošanai. Rezultātā 2010.gada nogalē un 2011.gada pirmajās nedēļās notikušas vairākas sanāksmes, kurās eksperti pulcējās, lai risinātu kopīgās sadarbības jautājumu un noteiktu to pakalpojumu veidus, kurus visefektīvāk izmanot savstarpējās sadarbības ietvarā.

Plānots 2011.gadā izveidot katrā no Baltijas valstīm vismaz vienu specializēto centru, kurš sniegtu veselības aprūpes pakalpojumus visām Baltijas valstīm.

2010.gadā notika intensīva sadarbība *Latvijas - Igaunijas pierobežas darba grupas* ietvaros. Viens no šīs darba grupas uzdevumiem bija definēts kā „Pārrobežu medicīnas pakalpojumu sniegšana”. Tās ietvaros, Latvija uzrunāja Igauniju, piedāvājot Latvijas mikroķirurgu pakalpojumus Igaunijas iedzīvotājiem. Pašlaik Igaunijas eksperti analizē un izvērtē izteikto piedāvājumu.

1. **Kādas problēmas, šķēršļi veselības aprūpes pakalpojumu eksporta jomā?**

Par problēmām un šķēršļiem veselības aprūpes pakalpojuma eksporta jomā uzskatāmi iepriekšējās sadarbības pieredzes trūkums, nenoformējies pastāvīgo sadarbības partneru loks, nepilnīgi izmantotas savstarpējo komunikāciju iespējas, kā arī atsevišķas nepilnības normatīvo aktu jomā.

1. **Kādi pasākumi un sasniedzamie rezultāti plānoti 2011.gadam?**

2011.gadā ir paredzētas šādas aktivitātes:

1. savstarpēji noteiktu specializēto medicīnas centru izveidošana starp Baltijas valstīm efektīvu profesionālo iemaņu izmantošanai. Plānots 2011.gadā izveidot katrā Baltijas valstī vismaz vienu specializēto centru, kurš sniegtu veselības aprūpes pakalpojumus visām Baltijas valstīm;
2. neatliekamās medicīniskās palīdzības organizēšana Baltijas valstu pierobežu teritorijās;
3. efektīvas funkcionējošas cilvēku orgānu transplantācijas sistēmas izveide Baltijas valstīs;
4. pilnveidot dienas stacionāru aprūpi ārstniecības iestādēs un prasības darba organizācijai tajos;
5. veikt stacionāro ārstniecības iestāžu darba kvalitātes kritēriju un sniedzamo pakalpojumu izvērtēšanu;
6. studiju programmas ārvalstu studentiem realizācija Rīgas Stradiņa universitātē (plānots, ka izglītību apliecinošus dokumentus RSU 2011.gadā iegūs 15 ārvalstu studenti).

Ekonomikas ministrs A.Kampars

Vīza:

Valsts sekretārs J.Pūce

01.03.2011. 09:10

6 052

I.Ozoliņa, 67013138

Iveta.Ozolina@em.gov.lv